**LÁTOGATÁSSAL KAPCSOLATOS TÁJÉKOZTATÓ**

A fogvatartott kapcsolattartóit a vonatkozó jogszabályi keretek közt, havonta rezsim szabályoktól függően egy, vagy kettő alkalommal fogadhatja, a látogatás időtartama rezsim szabályoktól függően 60, 75, vagy 90 perc. A látogatás csak a meghatározott napon és kiírt időben vehető igénybe.

A látogatáson egy alkalommal legfeljebb négy főt fogadhat a fogvatartott, akik közül legalább egy személy 18 év feletti. A látogatásra kérem, hozza magával a személyi azonosságát igazoló okmányát (érvényes személyi igazolvány, új típusú jogosítvány vagy érvényes útlevél), mert ennek hiányában az intézet területére történő belépés nem lehetséges.

A látogatásra érkezőknek szekrény áll rendelkezésükre, ahová csomagját és egyéb magával hozott tárgyait bezárhatják, annak kulcsát az intézet elhagyásáig maguknál tarthatják. A látogató helyiségbe csak a szekrény kulcsa, papír zsebkendő és - időjárás függvényében - felsőruházat vihető be.

Ittas, vagy bódult állapotban lévő személy, az intézetbe nem léphet be!

Az intézet területén dohányozni tilos!

A behozott vagyon–, és értéktárgyakért az intézet felelősséget nem vállal.

A látogató járművét csak az intézet erre kijelölt területére hozhatja be.

Ruházatát és csomagját be és kilépéskor ellenőrizzük.

A látogatásra, az erre kijelölt helyiségben, asztal mellett, ülve kerül sor. A látogatás során testi érintkezés nem engedélyezett semmilyen formában sem. A fogvatartottól bármit átvenni, részére bármit átadni, iratot, fényképet bemutatni tilos. Amennyiben a felügyelet ilyen dolgot észlel beszélőt félbe kell szakítani. A látogatás alatt élelmiszer, kávé, üdítő nem fogyasztható.

Reintegrációs tiszt javaslata alapján lehetőség van családi beszélő igénybe vételére is, ahol a testi érintkezés megengedett.

Lehetőség van, a szabadulás utáni eredményes beilleszkedés érdekében, családkonzultáció igénybe vételére, mely a soros havi látogatástól független. A konzultáció munkanapokon történhet, időtartama 1 óra, majd 30 perc családi jellegű beszélő igénybevételére van lehetőség. További hosszabbításra nincs lehetőség. Konzultáción a fogvatartott legfeljebb négy főt fogadhat, akik közül legalább egy fő 18 év feletti. A konzultáció lebonyolítása, a fogvatartott reintegrációs tisztjének és az intézet pszichológusának részvétele mellett, az erre külön kijelölt helyiségben, asztal mellett történik, melyen más személyi állományi tag nem lehet jelen. A konzultációt csak az engedélyen feltüntetett személyek vehetik igénybe.

A konzultáció alkalmával a reintegrációs tiszttel, pszichológussal előre egyeztetett témák kerülnek feldolgozásra. A konzultáción való részvételnek a feltétele, hogy a fogvatartott, valamint a hozzátartozók is írásban nyilatkozzanak, hogy a foglalkozást szeretnék igénybe venni. A konzultációt legfeljebb havi egy alkalommal veheti igénybe, és az első alkalom lehetőség szerint a várható szabadulásától 1 évre legyen. A konzultációt követő beszélőt a családi beszélő szabályai alapján kell végrehajtani.